Stedje kirke

Stedje kirke (Stedje kyrkje), omtalt som Sogndal kirke, er en langkirke, vigslet 17. desember 1867 i Sogndal kommune, Sogn og Fjordane. Den treskipede kirken er en av de største i Sogn og Fjordane og er tydelig inspirert av stavkirkestilen. I 1943 ble det satt inn en glassmosaikk øverst i koret i sammenheng med en omfattende restaurering som pågikk helt frem til 1950. To andre vinduer mot nord og to mot sør viser evangelistene og vindu mot øst viser korsfestingen, Maria og Johannes, alle disse bildene er laget av atelier J. Rognaldsen i Bergen. I 1854 var det 4 privatpersoner som eide kirken. Den gamle kirken ble da beskrevet som i dårlig stand og myndighetene krevde at kirkene skulle ha plass til en viss andel av befolkningen i sognet. Den gamle kirken var mye mindre enn kravet. I 1855 kjøpte menigheten kirken for 1600 specidaler, med på kjøpet var en del jordeiendom (gårder) som til dels ble solgt til leiglendingen. Rundt 1860 ble det fremlagt tegninger for ombygging og utvidelse av den gamle kirken og på 1860-tallet ble det vurdert å bygge ny i stedet for å utvide den gamle. Byggmester Johannes A. Øvsthus fikk oppdraget med å reise en åttekantkirke i tråd med vedtak i kommunestyret, da Øvsthus ikke holdt oppsatt frist gikk oppdraget med å lage tegninger videre til Christian Christie. Kirken skulle være så enkel og billig som det var akseptabelt for et gudshus. Den gamle kirken ble revet sommeren 1867 og Hans Paludan Schreuder var en av de siste som holdt preke i den gamle. Den gamle kirken var til dels så solid at det krevde stor innsats fra arbeidsfolkene for å få revet. Brukbart treverk ble solgt på auksjon og brukt i forskjellige bygninger i bygda. Bygningen ble prefabrikert i Christiania og materialer sendt med skip til Sogndal. Samtidig ble materialer til kirkene i Årdal og på Borgund sendt, til sammen var det 5 skuter som fraktet materialer inn fjorden sommeren 1867. Christie hadde oppdrag med de to andre kirkene på samme tid. Byggverket er i tre og har 600 plasser. Ved kirken står runesteinen Stedjesteinen. Tidligere kirker Ettersom det antas at Stedje kirke var hovedkirke eller fylkeskirke, er det grunn til å tro at det tidlig på 1000-tallet har stått en kirke på Stedje, i tilfelle har nok denne vært en liten kirke. Stavkirken er omtalt første gang 1184 og stod der til 1867. Stavkirken beskrives som treskipet av Sogne-typen med søylene sett i grupper mot hjørnene, ialt 16 stolper. I triforiet var det skråkryss (andreaskors) og det var 6 lysglugger på hver langside i overveggene. Stedje kirke var første gang omtalt i Sverre-soga i sammenheng med at sogndølene i 1184 ble straffet etter at de året før hadde drept Sverres sysselmann, Ivar Dapi i Kaupanger. Da birkebeinerne brente gårdene på Stedje ble kirken såvidt reddet fra flammene. I Diplomatarium Norvegicum ble presten på Stedje kalt hovedprest for hele Sogn. Beliggenhet Stedje stavkirke sto på samme sted som dagens kirke, en flate ovenfor Sogndal sentrums sørside, eller som av navnet (Stedja), flate ved en elv eller høy elvebakke. Referanser Eksterne lenker Stedje kyrkje i «Norges kirker» hos NIKU Stedje kyrkje hos Fylkesarkivet i Sogn og Fjordane Stedje kyrkje NRKs fylkesleksikon (no) «Stedje kirke». Kirkesøk. Den norske kirke. (no) «Stedje kirke». Kulturminnesøk. Riksantikvaren – Direktoratet for kulturminneforvaltning.